 NA WYCLIFFE NYABERI BAADHI ya maseneta wa muungano wa Azimio wamemkashifu vikali Rais William Ruto kwa kutozungumzia suala la gharama ya juu ya maisha wakati wa hotuba yake kwa taifa wiki jana, Alhamisi, Novemba 9, 2023. Wakiongozwa na Okong’o Omogeni wa Nyamira, Stewart Madzayo (Kilifi), Enoch Wambua (Kitui) na Eddy Oketch (Migori), maseneta hao wamemuonya Dkt Ruto kwamba huenda akawa Rais wa kwanza kuhudumu kipindi cha muhula mmoja kwa sababu ya kupuuza kilio cha Wakenya kuhusu kupanda kwa gharama ya maisha. Kulingana nao, Ruto ameonyesha dalili za kukatakataa licha ya maisha kuzidi kuwa magumu hasa kwa sababu ya nyongeza ya ushuru (VAT) inayoongezwa kiholela. Wakizungumza mnamo Jumamosi, Novemba 11 katika Kaunti ya Nyamira, Wadi ya Bonyamatuta, wakati wa harambee kusaidia ujenzi wa Kanisa la Waadventista Wasabato, maseneta hao waliushutumu uongozi wa Kenya Kwanza kwa kuendelea kuwekelea Wakenya mzigo wa kodi za juu, jambo ambalo walisema ni kinyume na ahadi ambazo muungano huo tawala ulitoa ukikampeni 2022. “Hii serikali imetuvunja mioyo. Ruto ametuvunja nyoyo. Ruto amevunja familia zetu. Ruto amevunja watoto wetu. Ruto amevunja ndoto zetu lakini kuna Mungu. Wakati utafika ambapo Mungu atasema sasa ni wakati wa kuvunja moyo wa Ruto na kura zenu mikononi. Atakuwa Rais wa muhula mmoja kwa sababu hajatimiza ahadi zake kwa wapiga kura,” Seneta Oketch alisema. Mwanasiasa huyo mchanga alijutia kwamba wazazi walikuwa na ugumu wa kusomesha wanao, akisema serikali ilikuwa imepunguza mgao wa fedha za kuwafadhili. Kauli yake iliungwa mkono na seneta Madzayo ambaye alibainisha kuwa rais hana njia ya kuwaondoa Wakenya kutoka kwa “udanganyifu” huo. “Rais yuko kwenye rekodi akisema kuwa ni mtu mjinga tu ambaye habadiliki. Umesikia kila mtu nchini analia kwamba gharama ya maisha imegonga paa lakini hutaki kusikiza. Ukiambiwa hata hujibu. Alipokuwa akihutubia taifa, hakuna swali hata moja alilojibu kuhusu jinsi ananuia kuwaondolea Wakenya mzigo wa gharama ya juu ya maisha. Alipuuza tu. Kwake, nchi hii si lolote,” Seneta Madzayo, ambaye pia ni Kiongozi wa Wachache katika Seneti alilalamika. Aliendelea, “Kama kweli wewe ni Rais, kwa nini hutaki kuwasikiliza Wakenya? Mmepoteza mwelekeo lakini fanyeni abautani na muwaache Wakenya wawe na maisha ya heshima,” akasema. Seneta Wambua alieleza kukerwa kwake na notisi ya hivi majuzi kwenye gazeti la serikali iliyoongeza tozo nyingi zaidi, ikiwa ni pamoja na kubadilisha kitambulisho, akitaja hatua hiyo kama njia mpya kukama Wakenya. Notisi hiyo ilisitishwa baadaye na Mahakama Kuu, ikisubiri kuamuliwa kwa kesi iliyofikishwa mahakamani na daktari mmoja Nakuru. “Watu wamebanwa na kushinikizwa hadi kufikia hatua ambayo hawawezi kupumua. Lakini tena hivi karibuni, Farao amesema hata ukifa, tozo zinazotozwa kupata vyeti vya vifo zitaongezwa. Umewadhulumu watu wakiwa hai na tena unawafuata kifoni ili kuwakandamiza zaidi,” Seneta Wambua alishangaa. Mbali na kuelezea kusikitishwa kwake na jinsi serikali ya Kenya Kwanza ilikuwa ikishughulikia suala la gharama ya juu ya maisha, mwenyeji Seneta Omogeni alitoa wito kwa idara ya usalama kushughulikia visa vinavyoongezeka vya ukosefu wa usalama huko Nyamira. Seneta Omogeni alisimulia jinsi visa vya hivi majuzi vya ukosefu wa usalama vimetikisa Nyamira na kuwataka polisi kujitokeza na kuwalinda watu wake. “Ulisikia kesi ya Nyamakoroto kuhusu wanandoa ambao walikuwa wamerejea kutoka Amerika kwa likizo, na kuuawa kikatili. Wiki tatu zilizopita, mlisikia kilichotokea Kieriera huko Keroka. Wahalifu waliingia kwenye nyumba kadha kisha wakashika wenyeji mateka kiasi cha kuwabaka na mabinti mbele ya watoto wao. Tunahitaji kukomeshwa kwa tabia hii mbaya,” Seneta Omogeni alisema. Maseneta hao walitetea shule za Gusii kuhusu visa vya udanganyifu katika mitihani. Wiki iliyopita, Mkuu wa Shule ya Upili ya Nyambaria, shule iliyoongoza katika mtihani wa KCSE 2022 alisimamishwa kazi na Tume ya Kuajiri Walimu Nchini (TSC) baada ya kudaiwa kuhusika katika makosa ya mitihani. Aidha, mwalimu huyo alikuwa mmoja wa mameneja kusimamia vituo vya kusambaza mitihani. Kesi sawia pia ziliripotiwa katika Shule za Sironga na Gekomoni, jambo ambalo lilizua taharuki miongoni mwa viongozi wa Kisii. Maseneta hao walimkashifu Waziri wa Elimu Ezekiel Machogu wakimwambia anafaa kujitokeza na kutetea shule kutoka jamii yake dhidi ya dhuluma na uonevu wowote.       You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  